**Wikisprávy** (angl. **Wikinews**) je projekt otvoreného spravodajského portálu na báze wiki, ktorý prevádzkuje Nadácia Wikimedia. Umožňuje prispievať komukoľvek a jeho cieľom je vytvoriť rôznorodé prostredie, kde môžu miestni novinári nezávisle prinášať správy o rôznych aktualitách. Spoluzakladateľ Wikipédie, Jimmy Wales, odlíšil Wikisprávy od Wikipédie takto: „Na Wikisprávach je každý príbeh napísaný ako novinová správa narozdiel od encyklopedického článku." Pravidlo o neutrálnom uhle pohľadu Wikisprávy odlišuje od občianskej žurnalistiky. Na rozdiel od väčšiny projektov Nadácie Wikimedia Wikisprávy dovoľujú vlastné dielo (vlastný výskum) formou originálneho prinášania informácií a rozhovorov.

Začiatky
--------

Logo betaverzie Wikispráv používané do 13. februára 2005
Prvý návrh na spravodajskú webovú stránku Wikimedie bol dvojriadkový anonymný príspevok pridaný 5. januára 2003 na Meta-Wiki. Daniel Alston, ktorý Wikipédiu upravoval ako Fonzy, deklaroval, že on bol autorom tohto príspevku. Návrh ďalej rozvíjal nemecký novinár na voľnej nohe, softvérový inžinier a autor Erik Möller. Ranná opozícia dlhoročných prispievateľov Wikipédie, z ktorých mnohí poukazovali na existenciu vlastných spravodajských súhrnov Wikipédie, umožnila podrobnú diskusiu a návrhy o tom, ako by mohol byť tento nápad implementovaný ako nový projekt Nadácie Wikimedia.

V novembri 2004 bolo spustené demo na ukážku toho, ako môže kolaboratívna spravodajská stránka fungovať. O mesiac neskôr, v decembri 2004, bola stránka presunutá z dema do beta verzie. V tomto čase bola založená aj nemecká jayzková verzia a čoskoro prišli ďalšie: talianska, holandská, francúzska, španielska, bulharská, poľská, portugalská, rumunská, ukrajinská, srbská, japonská, ruská, hebrejská, arabská, thajská, nórska, čínska, turecká, kórejská, maďarská, grećka, esperantská, česká, albánska a tamilská.

13. marca 2005 dosiahla anglická verzia Wikispráv 1 000 spravodajských článkov. 29. apríla 2006 dosiahol web 5 000 článkov a 10 000 5. septembra 2007.

Rozhovory
---------

David Shankbone, reportér Wikispráv, s izraelským prezidentom Shimonom Peresom v roku 2007
Reportéri Wikispráv urobili rozhovor s niekoľkými významnými ľudmi, vrátane izraelského prezidenta Šimona Peresoa. Rozhovor s ním v decembri 2007 urobil reportér Wikispráv David Shankbone. Shankbone na urobenie rozhovoru pozvala America-Israel Friendship League a izraelské ministerstvo zahraničných vecí.

Ďalšie významné rozhovory zahŕňali spisovateľov, hercov a politikov, ako napríklad Augustena Burroughsa, niektorých republikánskych nominantov na kandidátov v amerických prezidentských voľbách v roku 2008 ako aj rôznych amerických nezávislých kandidátov a kandidátov iných strán, Tonyho Benna, Erica Bogosiana, Nicka Smitha, Johna Keya a spoluvynálezcu word wide webu Roberta Cailliaua.

Kritika
-------

Wikisprávy boli kritizované pre neschopnosť byť neutrálnymi a obsahovať iba overené a pravidivé informácie. Robert McHenry, bývalý šéfredaktor encyklopédie Encyclopædia Britannica, kritizoval dôveryhodnosť projektu:

|  |  |  |
| --- | --- | --- |
| „ | Hlavnou otázkou o snahe Wikispráv je predovšetkým ich dôveryhodnosť. Vytváranie novín je ťažké... Niekto, kto to chce robiť, ale naozaj nevie, ako to robiť, nevyriešil problém zoskupením množstva ľudí, ktorí tiež nevedia, ako to robiť. | "|

McHenry bol skeptický ohľadom schopnosti Wikispráv poskytnúť neutrálny uhol pohľadu a o tvrdení o nestrannosti: „Naivita je ohromujúca."

V rozhovore z roku 2007 Sue Gardnerová, vtedy špeciálná poradkyňa Správnej rady Nadácie Wikimedia a bývalá riaditeľka internetovej divízie Canadian Broadcasting Corporation, CBC.ca, odmietla McHenryov komentár, hovoriac:

|  |  |  |
| --- | --- | --- |
| „ | Žurnalistika nie je profesia ... vo svojej podstate je to remeslo. A to znamená, že ho môže vykonávať ktokoľvek, kto je rozumný a inteligentný a premýšľavý a zvedavý... Vrátim sa k ránu masakru Virginia Tech – ránu, kedy som sa rozhodla, že chcem pracovať [v nadácii Wikimedia]. Konverzácia na diskusnej stránke v ten deň bola veľmi hĺbavá. Pamätám si, ako som si pomyslela, že ak by moja vlastná newsroom mala tak inteligentnú konverzáciu (v ten deň som bola mimo pracoviska), bola by som nadšená. Takže áno, [podľa môjho názoru] ste absolútne dokázali, že Robert McHenry sa mýlil. A budete pokračovať. | "|

Wikisprávy mali tiež problém s budovaním svojej vlastnej identity nezávisle od Wikipédie, ktorá tiež prináša správy v reálnom čase. Fejtonista Jonathan Dee z *The New York Times* v roku 2007 poukázal, že „tak nejasná sa stala hranica medzi minulosťou a prítomnosťou, že Wikipédia neúmyselne uškrtiľa jeden zo svojich sesterských projektov, trojročné Wikisprávy... [Wikisprávy] zostrnuli, v poslednej dobe generujú od 8 do 10 článkov za deň... Pri väčších príbehoch jednoducho nemá zmysel pretekať sa s nemilosrdným dosahom encyklopédie." V článku „Prečo Wikipédia poráža Wikisprávy ako kolaboratívny žurnalistický projekt" Andrew Lih napísal, že „nie je jasné, či sa wikiproces skutočne zameriava na termíny a skupinové písanie" a že „pokiaľ sa snažíte napísať niečo blížiace sa k odporúčanému kúsku, je ťažké mať viac ako dvoch či troch ľudí pri zachovaní konzistencie štýlu." Lih považuje striktnejší „vzorec" Wikipédie na písanie článku ako výhodu vo veľkej wiki s množstvom editorov.

Referencie
----------

1. ↑   *Alexa - Wikinews Competitive Analysis, Marketing Mix and Traffic* [online]. www.alexa.com, [cit. 2019-07-16]. Dostupné online.
2. ↑   Wikipedia Creators Move Into News. *Wired*, 2004-11-29. Dostupné online [cit. 2019-07-16]. ISSN 1059-1028.
3. 1 2 3  WEISS, Aaron. The Unassociated Press. *The New York Times*, 2005-02-10. Dostupné online [cit. 2019-07-16]. ISSN 0362-4331. (po anglicky)
4. ↑   *Wikinews:Original reporting - Wikinews, the free news source* [online]. en.wikinews.org, [cit. 2019-07-16]. Dostupné online.
5. ↑   *User:Eloquence/History - Wikinews, the free news source* [online]. en.wikinews.org, [cit. 2019-07-16]. Dostupné online.
6. ↑   *Talk:Wikinews/Archive - Meta* [online]. meta.wikimedia.org, [cit. 2019-07-16]. Dostupné online.
7. ↑   *Wikinews*. [s.l.] : [s.n.], 2005-11-09. Page Version ID: 27867383. Dostupné online. (po anglicky)
8. 1 2   *Wikinews Gets Big Interview: Israeli President Shimon Peres* [online]. InformationWeek, [cit. 2019-07-16]. Dostupné online. (po anglicky)
9. ↑   *The Wikinews Ace* [online]. Columbia Journalism Review, [cit. 2019-07-16]. Dostupné online. (po anglicky)
10. ↑  ASPER, Colleen. *David Shankbone with Colleen Asper* [online]. The Brooklyn Rail, 2008-04-04, [cit. 2019-07-16]. Dostupné online. (po anglicky)
11. ↑   Interview with Sue Gardner of the Wikimedia Foundation. *Wikinews*, 2007-10-24. Dostupné online [cit. 2019-07-21].
12. ↑  DEE, Jonathan. Wikipedia - Computers and the Internet - Encyclopedias - News and News Media. *The New York Times*, 2007-07-01. Dostupné online [cit. 2019-07-21]. ISSN 0362-4331. (po anglicky)
13. 1 2   *Why Wikipedia beats Wikinews as a collaborative journalism project* [online]. Nieman Lab, [cit. 2019-07-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Wikisprávy**

Externé odkazy
--------------

* Medzinárodná stránka

Zdroj
-----

*Tento článok je čiastočný alebo úplný preklad článku Wikinews na anglickej Wikipédii.*

| * z
* d
* u
Projekty Wikimedia Foundation |
| --- |
| 
* MediaWiki MediaWiki
* Commons Commons
* Wikiknihy Wikiknihy
* Wikislovník Wikislovník
* Wikisprávy Wikisprávy
* Wikipédia Wikipédia
* Wikicitáty Wikicitáty
* Wikizdroje Wikizdroje
* Wikicesty Wikicesty
* Wikidruhy Wikidruhy
* Wikiverzita Wikiverzita
* Meta-Wiki Meta-Wiki
* Wikiúdaje Wikiúdaje
* Wikimedia Incubator Wikimedia Incubator

 | Wikimedia Foundation |